A Loch Ness-i szörny – Egy fotó és ami mögötte van | Retró Legendák
Szerző: Pityer · 2020. január 13.
A Photoshop elterjedése óta kissé sanda szemmel tekintünk minden szenzációs fényképre. Ám volt idő, amikor az újságok válogatás nélkül közöltek minden fotót, ami csak a szerkesztőségükbe eljutott. Mai témánk a világ egyik leghíresebb fake fotója.
Nessi, Skócia második legnagyobb tavának lakója évszázadok óta borzolja a helyiek kedélyét, ám a legendás szörnyet 1933 decemberéig senkinek sem sikerült lencsevégre kapnia. Az a kép még nem az a bizonyos elhíresült fotó volt, de jól mutatja, hogy mekkora felhajtás volt a feltételezett szörny körül. De menjünk sorjában.
A Loch Ness-i szörny fotójának születése
1933 telén egy Hugh Gray nevű férfi elküldött egy fényképet a Daily Express újságnak, amin szerinte a Loch Ness-i szörny látható. A fotót le is hozta a lap, ami akkora szenzációvá duzzasztotta a történetet, hogy Britannia minden valamire való újságja helyszíni tudósításra küldte a munkatársait.
A Daily Mail Dr. Robert Wilson szülész-nőgyógyászt kérte fel a titok felgöngyölítésére. (Hogy miért éppen őt, arról nem maradt fenn adat.) Dr. Wilson hamarjában a helyszínre sietett, ahol elkészítette az ikonikussá vált Loch Ness-i szörny fotóját. Nos, kétségtelen, hogy az orvos 1934-ben azon a tavaszi napon lefotózott valamit.
Dr. Robert Wilson 1934 áprilisában készült fotója a Loch Ness-i szörnyről
A fénykép készítésének pontos körülményei mind a mai napig homályosak. A Discovery 1993-as oknyomozása szerint Dr. Wilsont vélhetően a helyiek verték át egy játék tengeralattjáróra fabrikált fadarabbal, amit elúsztattak az orvos előtt.
Talán a tréfa kiötlői sem számítottak rá, de a fotó azonnal szenzáció lett, gyakorlatilag a világ összes országában megjelent – idehaza Az Est című lap közölte 1934. április 24-én -, és azóta is lázban tartja a Nessi-hívőket.
Az 1934-ben készült fotó óta számtalan valósnak mondott kép látott napvilágot a Loch Ness-i szörnyről, de egyik sem tudott annyira népszerűvé válni, mint a Dr. Willson által készített.
Következő cikk A Hindenburg léghajó katasztrófája – Egy fotó és ami mögötte van
Előző cikk Zászlóemelés Iwo Jima szigetén – Egy fotó és ami mögötte van